Toistaiseksi lainsäädännössä ei ole tunnistettu velvoittavina muita sosiaalihuollon mielenterveystyön palveluja, kuin asumispalvelut. Mielenterveystyön palveluna annettavissa asumispalvelujen asiakasmaksuissa noudatetaan asumispalveluja koskevaa sääntelyä. Asumispalveluihin liittyvä sosiaalityö, sosiaaliohjaus ja sosiaalinen kuntoutus ovat asiakasmaksulain mukaan maksuttomia.
Jos hyvinvointialue kehittää uusia, mielenterveystyön kohdennettuja, erityisiä palveluja, voi se soveltaa niiden mahdollisiin maksuihin asiakasmaksuja koskevaa sääntelyä. Hyvinvointialueen on myös aina mahdollisuus päättää palvelut kokonaan maksuttomiksi. Lisäksi hyvinvointialueita velvoittaa kaikkien sosiaalihuollon palvelujen osalta asiakasmaksulain 11 §, jonka nojalla hyvinvointialueen on alennettava maksua tai jätettävä maksu kokonaan perimättä, jos asiakkaan tai perheen toimeentulo taikka lakisääteisen elatusvelvollisuuden toteuttaminen vaarantuisi maksun perimisen seurauksena.